Ко најправије дијели
Порани рано на воду,
Од злата нађо јабуку,
Дадо је оцу да дели,
Отац је криво подели:
Себ' узе више, нег' мени.

Порани рано на воду,
Од злата нађо јабуку,
Дадо је мајци да дели,
Мајка је криво подели:
Себ' узе више, нег' мени.

Порани рано на воду,
Од злата нађо јабуку,
Дадо је брату да дели,
И брат је криво подели:
Себ' узе више, нег' мени.

Порани рано на воду,
Од злата нађо јабуку,
Дадо је сестри да дели,
Сестра је криво подели:
Себ' узе више, нег' мени.

Порани рано на воду,
Од злата нађо јабуку,
Дадо је драгом да дели,
Драги је право подели:
Мен' даде више, нег' себи.

Извор 
 Караџић, В. С. 1824. Народне српске пјесме. Књига прва. Липисца. стр. 64–65.

Љубавне песме